เวิลด์แบงก์ให้ไทยกู้3หมื่นล้าน
ธนาคารโลกเสนอเงินกู้พิเศษให้ไทย 3 หมื่นล้านบาทลงทุนดครงการป้องกันน้ำท่วมระยะยาว
30 ต.ค. 2565

ธนาคารโลกเสนอเงินกู้พิเศษให้ไทย 3 หมื่นล้านบาทลงทุนดครงการป้องกันน้ำท่วมระยะยาว
นายกิตติรัตน์ ณ ระนอง รองนายกรัฐมนตรี และรัฐมนตรีว่าการกระทรวงพาณิชย์ เปิดเผยภายหลังเข้าร่วมประชุมนอกรอบกับเจ้าหน้าที่ของธนาคารโลก ในการประชุมสุดยอดผู้นำเอเปค ที่นครฮอนนาลูลู รัฐฮาวาย ของสหรัฐ เมื่อวันที่ 13 พ.ย. ที่ผ่านมา ว่า ธนาคารโลกได้เสนอให้เงินกู้กรณีพิเศษจำนวน 1,000 ล้านเหรียญสหรัฐ (ราว 30,000 ล้านบาท) แก่รัฐบาลไทย เพื่อนำไปลงทุนในโครงการป้องกันน้ำท่วมในระยะยาว โดยขณะนี้รัฐบาลไทยยังอยู่ระหว่างการพิจารณาข้อเสนอดังกล่าวอยู่ 



กิตติรัตน์
"การกู้เงินจากธนาคารโลกจะช่วยยืนยันได้ว่าทุกอย่างดำเนินไปอย่างโปร่งใส เนื่องจากมีธนาคารโลกคอยตรวจสอบอยู่เสมอ"นายกิตติรัตน์กล่าว 
นอกจากนี้ รองนายกรัฐมนตรียังเปิดเผยอีกว่า ธนาคารเพื่อการพัฒนาเอเชีย (เอดีบี) และธนาคารเพื่อความร่วมมือระหว่างประเทศของญี่ปุ่น ได้เสนอที่จะให้ความช่วยเหลือรัฐบาลไทยในรูปแบบต่างๆ รวมถึงการปล่อยเงินกู้ดอกเบี้ยต่ำเช่นกัน
ด้าน นายสุรพงษ์ โตวิจักษณ์ชัยกุล รัฐมนตรีกระทรวงการต่างประเทศ ได้กล่าวในที่ประชุมธุรกิจเอเชียแปซิฟิก (Asia-Pacific Business Symposium) ซึ่งจัดโดยสถาบันวิชาการอีสต์-เวสต์ เซ็นเตอร์ (อีดับเบิลยูซี) ว่า ประเทศไทยจะสามารถฟื้นตัวได้อย่างรวดเร็วจากวิกฤตน้ำท่วมครั้งนี้เนื่องจากมีพื้นฐานที่แข็งแกร่ง โดยรัฐบาลนั้นได้อนุมัติแผนพื้นฟูและบรรเทาอุทกภัยแล้ว อีกทั้งยังได้อนุมัติงบราว 1 หมื่นล้านเหรียญสหรัฐ (ราว 3 แสนล้านบาท) เพื่อฟื้นฟูด้านต่างๆ หลังน้ำลด โดยในจำนวนนี้ แบ่งเป็นเงินช่วยเหลือกลุ่มธุรกิจขนาดใหญ่ จำนวน 2 พันล้านเหรียญสหรัฐ ในขณะที่อีก 5.5 พันล้านเหรียญสหรัฐจะนำไปช่วยเหลือธุรกิจขนาดกลางและย่อม 
“แม้ไทยต้องเผชิญวิกฤต แต่ไทยก็จะกลับมามีบทบาทสำคัญในเวทีภูมิภาคและระดับโลกอย่างแน่นอน” นายสุรพงษ์กล่าว โดยย้ำว่า ไทยจะมุ่งพัฒนาศักยภาพของประเทศเพื่อป้องกันไม่ให้ประชาคมระหว่างประเทศได้รับผลกระทบจากปัญหาน้ำท่วมไทย 
ทั้งนี้นายสุรพงษ์กล่าวว่า ผลกระทบด้านเศรษฐกิจที่แท้จริงจากวิกฤตน้ำท่วมครั้งนี้ คือ การหยุดชะงักลงของห่วงโซ่อุปทานโลก โดยเฉพาะอย่างยิ่งในอุตสาหกรรมยานยนต์และชิ้นส่วนคอมพิวเตอร์ 
นอกจากนี้ ในที่ประชุม ไทยและชิลียังประกาศว่า ทั้งสองประเทศหวังว่า จะสามารถบรรลุข้อตกลงการเจรจาเรื่องการค้าเสรีได้ภายในปีหน้า โดยนายสุรพงษ์ยังได้กล่าวขอบคุณตัวแทนจากชิลีที่ได้มอบเงิน 25,000 เหรียญสหรัฐ (ราว 750,000 บาท) ให้แก่สภากาชาดไทยเพื่อช่วยเหลือผู้ประสบภัยน้ำท่วมในประเทศ